A BIZOTTSÁG 190/2007/EK RENDELETE
(2007. február 23.)
a gabonafélék, a rizs és a gabonából származó termékek egyes kiviteli engedélyei kiállításának elbírálási idejét illetően az 1342/2003/EK rendelet alóli kivételről szóló 1819/2004/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 9. cikke (2) bekezdésére és 18. cikkére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 10. cikke (2) bekezdésére és 19. cikkére,
mivel:
(1)
A gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendelet (3) 8. cikke (1) bekezdésének első albekezdése meghatározza, hogy az említett albekezdésben szereplő termékek kiviteli engedélyeit a kérelem benyújtását követő harmadik munkanapon kell kibocsátani, feltéve hogy időközben különleges intézkedésekre nem kerül sor. Az 1819/2004/EK bizottsági rendelet (4) eltér e rendelkezéstől, hogy a 2004/2005-ös gazdasági évre vonatkozóan figyelembe vegye a gabonafélék és a rizs közösségi piacának ellátását. Ezen eltérés értelmében a kérdéses engedélyeket a kérelem benyújtásának napján kiállítják, ha a visszatérítés összege nulla.
(2)
A piaci viszonyok már nem igazolják ezen eltérés fenntartását, ezért az 1819/2004/EK rendeletet hatályon kívül kell helyezni.
(3)
A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1819/2004/EK rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 23-án.